IV.

KEITIMASIS POLICIJOS INFORMACIJA 1. Informacijos rūšys Galima skirti bendro pobūdžio ir asmeninę informaciją. a) Bendro pobūdžio informacija Bendro pobūdžio informaciją galima suskirstyti į tris kategorijas: — strateginė informacija: informacija, kuri apibūdina visus renginio aspektus, ypatingą dėmesį skiriant saugumo rizikos veiksniams renginio metu, — operatyvinė informacija: informacija, padedanti teisingai išanalizuoti su renginiu susijusius klausimus, — taktinė informacija: informacija, sudaranti sąlygas operatyviniu lygiu atsakingam asmeniui tinkamai reaguoti tvarkos ir saugumo renginio metu klausimais. b) Asmeninė informacija Šioje srityje asmeninė informacija yra turima informacija apie asmenis, kurie kelia ar gali kelti pavojų viešajai tvarkai ar saugumui renginio metu arba kurie galėjo būti susiję su incidentais, kuria vadovaujamasi rengiant tinkamas priemones ar jų imantis (pvz., asmenų, kuriems uždrausta patekti į stadionus, sąrašai, atitinkamų asmenų nuotraukos ir kt.). Keitimasis informacija turi padėti siekti aiškiai apibrėžto tikslo, t. y. prisidėti prie konkrečios užduoties sėkmės. Pateiktos informacijos panaudojimo laikotarpis ir sritis yra riboti. Keitimuisi asmenine informacija taikoma galiojanti nacionalinė ir tarptautinė teisė. 2. Keitimosi informacija chronologinė seka Galima išskirti tris etapus: prieš renginį, jo metu ir po jo. — prieš renginį: nuo tada, kai sužinoma, kad bus žaidžiamos tam tikros rungtynės ar rengiamas turnyras, — renginio metu: laikotarpis nuo pirmo iki paskutinio aspekto, turinčio ar galinčio turėti įtakos viešajai tvarkai, — po renginio: baigiamasis etapas, kurio metu pateikiamas pranešimas spaudai ir atliekamas įvertinimas. Šiuos tris etapus ne visada reikia griežtai atskirti. Sąvoka „renginys“ – tai visi konkrečių futbolo rungtynių ar turnyro aspektai. a) Organizuojančios šalies NFIC užduotis 1. Prieš renginį (žr. 2 priedėlį, prieš rungtynes pildoma forma) Strateginiu lygmeniu suformuluojami informacijos pateikimo reikalavimai, tai yra, prašymas dėl informacijos turi būti perduotas kitos šalies (šalių) NFIC. Šiame prašyme turi būti atitinkamos komandos sirgalių keliamos rizikos analizė, informacija apie pačią komandą ir ją lydinčią grupę (kai esama grėsmės), informacija apie stebėtojus ir kt. Organizuojančios šalies NFIC taip pat esant galimybei turėtų suteikti informaciją apie taikytinus teisės aktus ir valdžios institucijų politiką, informaciją apie renginio organizavimą, pareigūnų ir atsakingų policijos vadovų tapatybę ir kt. Kitiems susijusiems NFIC turėtų būti suteikta visa atitinkama informacija. Operatyviniu lygiu kitos šalies (kitų šalių) NFIC prašoma suteikti informaciją apie tinkamai besielgiančius ir pavojų keliančius sirgalius, dalyvaujančią komandą ir ją lydinčią grupę (kai esama grėsmės), bilietų pardavimą, galimą prašymą dėl policijos pareigūnų, pavyzdžiui, stebėtojų, ir sirgalių instruktorių dalyvavimą ir kitą atitinkamą informaciją. Organizuojančios šalies NFIC taip pat gali suteikti informaciją šalies (šalių), iš kurios (kurių) atvyksta sirgaliai, NFIC apie saugumo priemonių organizavimą, t. y. stebėtojų integravimą į vietos saugumo sistemą, sirgaliams skirtas gaires ir kt. Kitiems susijusiems NFIC taip pat gali būti suteikta visa atitinkama informacija. 2. Renginio metu (žr. 2 priedėlį, rungtynių forma) Operatyviniu lygiu organizuojančios šalies NFIC gali paprašyti patvirtinti suteiktą informaciją, įskaitant rizikos analizės atnaujinimą. Prašymas turėtų būti nusiųstas ir į jį atsakyta pasitelkiant ryšių palaikymo pareigūnų sistemą, jei tokia sistema yra sukurta. Taktiniu lygiu organizuojančios šalies NFIC gali patvirtinti suteiktą informaciją visų susijusių dalyvių paprašydama atlikti patikrinimus vietoje. Tada gali būti teikiami pasiūlymai dėl priemonių koregavimo. Kilmės šalies ir tranzito šalių NFIC taip pat turėtų būti suteikta bendro pobūdžio informacija apie galimą sirgalių, kurie buvo išsiųsti ir (ar) kuriems nebuvo leista atvykti į šalį, grįžimą. Be to, organizuojančios šalies NFIC kilmės šalies ir tranzito šalių NFIC gali suteikti reikiamą informaciją apie sirgalių grįžimą. 3. Po renginio (žr. 2 priedėlį, po rungtynių pildoma forma) Strateginiu lygiu organizuojančios šalies NFIC turėtų įvertinti sirgalių elgesį, kad šalies, iš kurios atvyksta sirgaliai, NFIC galėtų atnaujinti atvykusių asmenų keliamos rizikos analizę. Priimančiosios šalies NFIC taip pat gali įvertinti keitimosi informacija procesą. Operatyviniu lygiu gali būti įvertinta kitos šalies (kitų šalių) NFIC suteiktos informacijos operatyvinė nauda ir šalies, iš kurios atvyksta sirgaliai, suteikta parama. Organizuojančios šalies NFIC gali suteikti faktinę informaciją apie atvykusius asmenis, apie kuriuos buvo pranešta policijai, ir incidentų aprašymą. Taip pat gali būti keičiamasi informacija apie galimus sulaikymus atsižvelgiant į įstatymų numatytas galimybes. Taip pat turėtų būti atliktas užsienio šalių paramos įvertinimas. b) Šalies, iš kurios atvyksta sirgaliai, NFIC užduotis 1. Prieš renginį (žr. 2 priedėlį, prieš rungtynes pildoma forma) Strateginiu lygiu šalies, iš kurios atvyksta sirgaliai, NFIC savo iniciatyva gali suteikti visą atitinkamą informaciją kitiems susijusiems NFIC. Šalies, iš kurios atvyksta sirgaliai, NFIC turėtų atsakyti į organizuojančios šalies NFIC suformuluotus klausimus ir pagal įstatymų numatytas galimybes suteikti atitinkamus asmens duomenis. Operatyviniu lygiu į užduotus klausimus turėtų būti atsakyta. Konkrečiau, tai galioja atsakymams į klausimus dėl sirgalių judėjimo, policijos pareigūnų, pavyzdžiui, stebėtojų, dalyvavimo ir sirgalių instruktorių atsiuntimo. Taktiniu lygiu gali prasidėti parengiamieji darbai, skirti policijos delegacijai integruoti. 2. Renginio metu (žr. 2 priedėlį, rungtynių forma) Operatyviniu lygiu suteikta informacija turėtų būti atnaujinama, o sirgalių judėjimas ir apsistojimas turėtų būti stebimi. Taip pat gali būti teikiama informacija apie sirgalių elgesį savo šalyje čempionatų ar turnyro metu. Taktiniu lygiu galima nustatyti priemones, skirtas sirgalių judėjimui stebėti. 3. Po renginio (žr. 2 priedėlį, po rungtynių pildoma forma) Strateginiu lygiu turėtų būti patikslinta rizikos analizė. Operatyviniu lygiu turėtų būti atliktas įvertinimas, susijęs su: — keitimusi informacija, remiantis organizuojančios šalies NFIC faktine informacija, — keitimosi informacija operatyvine nauda, — organizuojančios šalies NFIC iš anksto suteikta strategine ir operatyvine informacija, — stebėtojų darbu. 3. Ryšių palaikymo procedūra — Informacijos apie tarptautinio masto rungtynes apdorojimas turi būti koordinuojamas per NFIC. Tokiu būdu taktinė, strateginė ir operatyvinė informacija persiunčiama susijusiam NFIC. Apdorota informacija gali pasinaudoti pats NFIC, arba ji gali būti persiųsta atitinkamoms valdžios institucijoms ar policijos tarnyboms. Įvairių su renginiu susijusių šalių policijos tarnybų ryšius koordinuoja ir prireikus užmezga NFIC. — Organizuojančios šalies policijos pajėgos turėtų užtikrinti, kad ryšių palaikymo būdai ir informavimo priemonės būtų aiškūs atvykstančioms policijos delegacijoms, atsižvelgiant į informacijos pobūdį. — Organizuojančios šalies NFIC ar policijos tarnyba turėtų palaikyti ryšius su susijusios dalyvaujančios šalies (susijusių dalyvaujančių šalių) nacionalinėmis policijos pajėgomis čempionato ir (arba) rungtynių metu per atitinkamos šalies paskirtą ir komandiruotą ryšių palaikymo pareigūną, jei tokia ryšių palaikymo pareigūnų sistema yra sukurta. Ryšių palaikymo pareigūnas gali būti atsakingas už užduotis, susijusias su viešąja tvarka, žiauriu chuliganizmu futbolo rungtynių metu ir bendro pobūdžio nusikaltimais, įskaitant terorizmą, jei jis susijęs su konkrečiomis futbolo rungtynėmis ar turnyru. — Jei yra įsteigtas ir vietos futbolo informacijos centras, rekomenduojama, kad šis informacijos centras bendradarbiautų su NFIC, kuris būtų atsakingas už renginio valdymą, išskyrus atvejus, kai valstybė narė nusprendžia kitaip. Šiuo tikslu NFIC gali nustatyti būtiniausius kriterijus, kurių reikėtų laikytis bendradarbiaujant tokiu būdu. Vietos ir nacionaliniai centrai turėtų nuolatos teikti vieni kitiems informaciją. Į šį informacijos srautą reikėtų įtraukti šalies, iš kurios atvyksta sirgaliai, ryšių palaikymo pareigūno suteiktą informaciją. — Įvairiems NFIC palaikant ryšius gali būti vartojama gimtoji kalba, pridedant kopiją abiems šalims bendra darbo kalba, jei susijusios šalys nėra nustačiusios kitos tvarkos. — NFIC turėtų palaikyti ryšius taip, kad būtų užtikrintas informacijos, kuria keičiamasi, slaptumas. Pranešimai, kuriais buvo pasikeista, gali būti saugomi, ir su jais vėliau gali susipažinti kiti susiję NFIC, jei informaciją suteikusiam NFIC suteikiama galimybė iš anksto pareikšti savo nuomonę dėl to, ar ši informacija turėtų būti suteikta. 4. Bendrosios taisyklės — Organizuojančios šalies policijos pajėgos turėtų apsaugoti atvykstančios policijos delegacijos ryšių palaikymo pareigūną nuo bet kokių ryšių su žiniasklaida, jei ryšių palaikymo pareigūnas to pageidauja. — Keletą dienų vykstančių čempionatų atveju ryšių palaikymo pareigūnui turėtų būti suteikta darbo vieta NFIC, o pavienių rungtynių, vykstančių atitinkamoje priimančiojoje šalyje, atveju – vietos futbolo informacijos centre. — Organizuojančios šalies NFIC turėtų pasirūpinti, kad atvykstančios policijos delegacijos pateikta informacija būtų skubiai perduota jos policijos struktūros atitinkamoms institucijoms. Organizuojančios šalies NFIC turėtų paskirti informacijos pareigūną, kuris būtų įtrauktas į atvykstančios policijos delegacijos, atsakingos už išžvalgymą ar stebėjimą, sudėtį. Tas pareigūnas turėtų būti kontaktiniu asmeniu grupės vadovui ir atsakyti už tinkamą informacijos perdavimą. — Organizuojančios šalies policijos pajėgos turėtų užtikrinti, kad vietos ir nacionaliniu lygiu turimos informacijos kokybė nesiskirtų.